ओ ढ़नढ़नाएल जनाना रहै ,कखन कोन बात करी आ कखन नइ तकर कोनो विचारे नइ । कखनो अप्प्न नैहरक खूब प्रशंसा करै ,बाप-भाए ,टोल-टापरि ,गाछी-बिरछी ,खेत-पथार सभक प्रशंसा आ कखनो खिधांश करै त' बाप-माए , देवता-पितर केकरो नइ छोड़ै । खिस्सा शुरू करै त' खेती-पथारी ,दौरा-दौरी सँ ल' के सूतनए-बैसनए तक के विधिपूर्वक चर्चा करै । आ खिस्सा मे अपनहि तक नइ आहूं के अवस्से आनती आ आहीं नइ अहां क' बाप-पित्ती ,पितामह-परपितामह तक कें सानति कोनो एहन प्रसंग शुरू करती जेकर पता ने अहां के ,ने अहां के पितामह के आ बात एहनेसन कि ओकर परीक्षण केनए सेहो बूरबकए । जेना कि एक दिन ओ कहि देलखिन जे हमर घरवला पहिले अहां क हर चलबैत छला आ अहां दूनू बहिन एकदिन पनपियाइत ल' के गेल रही ,हमर घरवला ऐ बातक प्रतीक्षा करैत रहला कि अहां दूनू कखन जाएब आ हम पनपियाइ करब ,मुदा आहूं दूनू बहिन एक बेरियां तक आरि पर बैसल रहलौं आ हमर घरवला भूखे तबाह रहला । 